**Mohács Város Polgármesterének**

**26/2020.(XI.11.) önkormányzati rendelete**

**a kötelező maszkhasználat helyi szabályairól**

Mohács Város Polgármestere a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46.§ (4) bekezdése alapján Mohács Város Képviselő-testületének feladat-és hatáskörében eljárva, a veszélyhelyzet idején alkalmazandó védelmi intézkedések második üteméről szóló 484/2020. (XI. 10) számú Korm. rendelet 27.§ (a) pontjában kapott felhatalmazás alapján, az Alaptörvény 32. cikk (2) bekezdésében meghatározott eredeti jogalkotói hatáskörben és a Magyarország helyi önkormányzatairól szóló 2011. évi CLXXXIX törvény 13.§ (1) bekezdésének 12. és 14. pontjában meghatározott feladatkörben eljárva a következőket rendelem el:

**1.§**

A Mohácsi napi élelmiszerpiac és kirakodóvásár (helye: Mohács, belterület 2292/1 hrsz., Jókai Mór utca 10) és az országos állat és kirakodó vásár (Mohács, belterület 3678, 3679 hrsz., Budapesti országút) területén a veszélyhelyzet idején alkalmazandó védelmi intézkedések második üteméről szóló 484/2020. (XI. 10) számú Korm. rendeletben meghatározott módon kötelező maszkot viselni.

**2.§**

1. A rendelet a kihirdetése napján lép hatályba, rendelkezéseit 2020. november 12. napjától kell alkalmazni.
2. A rendelet 2020. december 11. napján hatályát veszti.

 Pávkovics Gábor Dr. Kovács Mirella

 polgármester jegyző

Kihirdetési záradék:

A rendelet kihirdetésének napja: 2020. november 11.

 Dr. Kovács Mirella

 jegyző

**HATÁSVIZSGÁLAT**

**a jogalkotásról szóló 2010. évi CXXX. törvény 17. § (1) bekezdése alapján**

Társadalmi hatása: A rendelet a kötelező maszkhasználatot a helyi viszonyokhoz igazítja, tekintettel a Kormány felhatalmazására.

Gazdasági, költségvetési hatása: A termelői piac működése folyamatos, így negatív gazdasági hatás nem várható.

Környezeti, egészségügyi hatása: Mohács Város Önkormányzat Polgármestere az elrendelt veszélyhelyzetben, a humánjárvány megfékezésére tett intézkedések körében egészségügyi maszk kötelező viselését rendeli el a nagyobb tömegeket vonzó Piac és Vásártér területén. Tekintettel a a veszélyhelyzet idején alkalmazandó védelmi intézkedések második üteméről szóló 484/2020. (XI. 10) számú Korm. rendelet 27.§-ban kapott felhatalmazásra, igazodva Mohács Városának helyi specifikumához, a hatékonyabb járványügyi védekezéshez az intézkedés indokolt.

Adminisztratív terheket befolyásoló hatása: Nincs.

A jogszabály megalkotásának szükségessége, a jogalkotás elmaradásának következményei: A járványhelyzet hatékonyabb kezeléséhez feltétlenül szükséges.

A jogszabály alkalmazásához szükséges személyi, szervezeti, tárgyi és pénzügyi feltételek: a rendelet alkalmazása nem igényel többlet személyi, szervezeti és tárgyi feltételeket, azok adottak.

**INDOKOLÁS**

A **veszélyhelyzet kihirdetéséről szóló 478/2020. (XI.3.) Korm. rendelet** 1.§-a értelmében az élet-és vagyonbiztonságot veszélyeztető tömeges megbetegedést okozó humánjárvány következményeinek elhárítása, a magyar állampolgárok egészségének és életének megóvása érdekében Magyarország egész területére veszélyhelyzetet hirdetetett ki.

Az Országgyűlés szem előtt tartva különösen annak lehetőségét, hogy az  Országgyűlés ülésezése a  koronavírus-világjárvány második hulláma következtében szünetelhet, annak tudatában, hogy vészterhes időkben felelős döntéseket kell hozni, és hogy az eddig megtett – és a potenciálisan előttünk álló – intézkedések szokatlan és idegen korlátozásnak tűnnek, de ezek betartása, az  összefogás és a  fegyelmezettség a  magyarság legfontosabb erőtartaléka lehet, a  közös cselekvés, a  nemzeti összefogás, az  egészségügyben és a  rendfenntartásban dolgozók, illetve valamennyi érintett áldozatos munkája elismerésével, a  Kormány veszélyhelyzetben alkotott rendeletei hatályának meghosszabbítására vonatkozó felhatalmazás megadására megalkotta a **koronavírus-világjárvány második hulláma elleni védekezésről szóló 2020. évi CIX. törvényt**, melyet az Országgyűlés a 2020. november 10-i ülésnapján fogadott el, azzal, hogy a kihirdetését követő 90. napon hatályát veszti.

A Kormány értékelte Magyarország járványügyi helyzetét és az eddig meghozott intézkedéseket, ennek alapján megállapította, hogy az  eddig meghozott intézkedések fenntartása mellett újabb védelmi intézkedések bevezetése vált szükségessé. Ezen intézkedéseket a **Kormány 484/2020. (XI. 10.) Korm. rendeletében** pontosította. Ez utóbbi jogszabály 27. §-ában felhatalmazta a települési önkormányzatok polgármesterét, hogy mint a helyi önkormányzat képviselő-testülete hatáskörének a  katasztrófavédelemről és a  hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése alapján gyakorlója, önkormányzati rendeletben határozza meg a  10.000 főnél nagyobb lakónépességű település belterületén azon közterületeket, illetve nyilvános helyeket, ahol a **484/2020. (XI. 10.) Korm. rendeletben** meghatározott módon kötelező maszkot viselni. Ezen felhatalmazás alapján lehetséges és indokolt a járványügyi védekezés hatékonyságának növelése érdekében kiterjeszteni a kötelező maszkhasználatot a városban leginkább frekventált és legtöbb embert vonzó Piac- és Vásártérre.

A szabályozás célja, hogy meghatározza az emberi egészség megóvása érdekében szükséges intézkedéseket, azok elrendelésének és végrehajtásának szabályait, illetve, hogy lassítsa a COVID-19 vírus terjedését.

A rendelet megalkotása a mohácsi lakosság egészségének és életének megóvása érdekében vált szükségessé.